정조 3년
己亥三月十九日巳時。上御熙政堂。大臣備局堂上引見入侍時。領議政金尙喆。左議政徐命善。兼禮曹判書蔡濟恭。兼漢城判尹具善復。知敦寧具允鈺。行司直李重祜。行兵曹判書李徽之。刑曹判書尹東暹。吏曹判書鄭尙淳。副司直金孝大。戶曹判書金華鎭。行副司直李敬懋。行都承旨洪國榮。行左承旨鄭民始。漢城右尹李普行。行副司直柳戇。京畿監司鄭昌聖。前京畿監司鄭一祥。前統制使李昌運。副校理趙尙鎭。持平呂萬永。行右承旨李義翊。假注書徐鼎修。事變假注書宋文述。記事官李信祜鄭東浚。以次進伏訖。尙喆命善曰。勞動之餘。聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。上曰。前畿伯擧條。卿等見之乎。尙喆。命善曰。臣等昨見擧條舊畿伯亦爲未見。故詳聞其本末矣。上曰。新舊畿伯進前。一祥昌聖進伏。上曰。畿伯更陳其弊端。可也。一祥曰。以陵役事言之。石物及丁字閣等處塗灰蓋瓦。皆不如式。旋皆破傷。至於經費進排之濫雜。弊端不一而足。昨於擧條。旣皆陳達。而其中監役工匠等支供。尤是弊瘼之大者。一次修改之役。率來工匠。每不下五六十名之多。六七邑分排供饋。而爲弊滋甚。此尤可悶矣。上曰。禮判戶判惠堂與畿伯。各陳捄弊之道。可也。一祥曰。臣意則以爲。自戶曹計工匠之數。而各給其料。監役支供。亦以乾糧差下。則庶無列邑貽弊之患矣。華鎭曰。前畿伯所陳之言。實出於爲民捄弊之意。而若自戶曹給糧。則非但工人多少。無以詳知。糧米之自京運送。亦甚非便。且使監役備往乾糧。則必有微出貢人之弊矣。一祥曰。監役下去時。本無備局關子。兵曹馬牌。而只以繕工監公事一張。出給驛馬。至於下輩。亦皆濫騎。此又不可不一番釐正者矣。華鎭曰。此是啓下公事。又旣下直出去。故似有此給馬之例矣。尙喆曰。工匠輩。令有司量宜定其人數。比前減少而遣之。則庶捄其弊矣。華鎭曰。雖些少之役。必有各差備工人故每於一處修改之時。動用數十人。如許之弊。誠如畿伯之言。臣意自畿營定其工人之數。移關本邑。俾無數外濫雜之弊。似無妨矣。濟恭曰。畿伯所陳。誠是矣。而無他捄弊之道矣。先朝曾有廟社修改限年爲之之敎。陵役亦依此例爲之。則似有一分之效矣。上曰。雖定年限而修改。旣非一二處。工匠亦旣許多人。則其於數年之後。何以分俵記識。而隨頉現發乎。凡事㳂革設法之初。必治其本而捄其弊。然後可無末流之患矣。予意則有如兼告由之例。而一正式例則似有實效矣。國榮曰。聖敎誠然矣。大抵矯弊之道。必先捄其根本。然後庶有實效矣。蓋工匠輩以頻數修改爲幸。故凡於塗灰蓋瓦之節。全不致誠。旋卽剝落。且監役往來之際。支供等節。旣甚夥然。今欲捄其爲弊之本。則使陵官仍兼監役。使之監董修改之役。而定其年限。如或限內有頉。當該陵官。卽爲論罪。則其所修築。必皆致誠而爲之。且陵上則樹木陰翳。風雨磨洗。比諸廟社。易致傷損。若限以數三年之久。而責之以限內無頉。則此實行不得之事。臣意則計其朔數。定以爲限。似爲便好矣。尙喆曰。如是定式。則修改之時。必皆致誠矣。濟恭曰。日前因京畿監司鄭一祥。以陵寢修改申飭及木根掘拔禁斷之意陳達。有下該曹稟處之命矣。雖以陵寢石物及丁字閣樑上紅箭門柱根等處塗灰言之。以油和灰。務爲牢固。則自可以久而無頉。雖非和油之處。以三物細細交合。不令疎散。則豈至有數數坐頉之患乎。其他修改。亦莫不皆然。此莫非爲監役者。初不視同自己家事。惟以目前彌縫爲主。爲工匠者。亦不盡心力而爲之。惟以速速了當爲事。以致至敬至嚴之處。修改之役。幾乎。無歲無之。事之寒心。莫此爲甚。前畿伯定其年限之請。儘有意見。此後則凡諸修改處。限以二十朔。限內有頉。則當該監董官員及工匠頭目竝爲論罪事。永爲定式。如是定式之後。各陵如有報頉之事。則自臣曹考其處所與年月。如有犯限。則卽爲草記勘處。各陵亦於修改之際。詳錄工匠名字於冊子中。以待前頭憑處之意。亦爲申飭。至於木根掘拔禁斫節目。纔已啓下。初無犯斫。則掘拔其根。自可止息。以此出擧條。一切嚴禁。何如。上曰。依爲之。濟恭曰。凡此事役之勤慢與否。專係於監役官之盡心與不盡心。京監役之每每下送。不特貽弊不貲。以速歸之心。作速了之事。草率苟且。難保其必無。則終不如陵官之爲兼監役。從容董役。務盡堅緻之道。此後除非大臣禮堂進去監董之事。則皆以兼監役差定。使之盡其心力。恐合事宜。故敢此仰達矣。上曰。依爲之。出擧條上曰。今番木根節目之磨鍊。比前無已太寬乎。命善曰。前則元無定式。一株執頉。亦皆譴汰矣。上曰。前次執頉之木根。間或後入於後次執頉。前後相蒙。新舊莫辨。此則不可無分揀之道矣。一祥曰。新舊木根有難俵識而分別矣。尙喆曰。前畿伯亦以陵幸時各邑諸弊。有所仰達。而其爲民弊則可想其滋甚矣。一祥曰。陵幸時各邑進排。有不可一一枚擧。而至如各司假家及其他許多物種。皆爲責出於列邑。而爲弊滋甚。自前朝家特軫憂恤之意。每有儲置米會減之事。而因緣濫下。耗費亦多。此宜有一番釐正之擧矣。上曰。馬草之弊。近來亦。何如。一祥曰。近緣申飭之至嚴。姑無如前濫雜之患。而似此物種。亦不可不進排者矣。華鎭曰。陵幸時各邑進排。果爲民弊之大者。而實無好箇變通之道矣。一祥曰。列邑進排中假家一節。各令該司自爲措備。亦似無妨矣。國榮曰。假家若令該司自備。則至如初無財力之該司。其何能措備乎。濟恭曰。臣曾於畿伯待罪時。以此事有所商量。意欲造置油遮日而進排矣。奉朝賀金致仁以爲。若然則京各司下屬。少有不如意之事。輒必刀割手裂。使不得更用。此路一啓。將何以繼之乎云云。其言亦果有理。蓋此弊釐正之道。實無善策矣。尙喆曰。各邑弊端。實爲可悶。而至於儲置會減。則初無定式。便成近例。當初會減。特出於一時軫恤之意。而是豈常常可行者乎。國榮曰。先王朝儲置米會減。蓋出於適當歉歲。爲恤民弊之聖意。且近來之依前會減。亦不過慰悅民情之擧。而此後若値豊稔之歲。則亦何必永以爲例乎。國家財力。如或豊足。則以此會減。軫恤民弊。固不害爲損上益下之政。而非但近日經費之不足。且非古來定式之事。而每每循例擧行。亦甚無謂。此則不可不一番釐正矣。上曰。自前陵寢展謁之時。或只謁當陵。或遍謁諸陵。故局內各陵所修理等節。一倂擧行。以爲待令。而其間多有弊端。故其後則每於陵幸之前。預定展謁之陵。而修理一節。尙皆如前。雖以東郊七陵言之。雖非展謁之陵。而各處修理。亦皆擧行云。揆諸事理。殊無義意。且許多弊端。皆出於此矣。各處陵寢。將欲次第展謁。而凡諸進排物種會減等節。不可不趁卽釐正。作爲一通節目而遵行矣。華鎭曰。聖敎誠然矣。每當展謁之時。雖非當陵。而修理等節。在下擧行之道。固不敢不一體爲之。故毋論有頉無頉。皆爲修理。至於御幕次所入物種。亦皆進排。故其弊誠不貲矣。上曰。今後則展謁陵寢外。其他各所修理一竝置之事。定式施行。似好耶。國榮曰。如此則些少弊端。其將不期祛而自祛。是所謂端本正始之道也。濟恭曰。展謁陵寢之外。局內諸陵。則雖展拜處。修理一節。勿令擧行。實爲省費捄弊之道矣。尙喆曰。今此聖敎。實爲革弊之本。至若小小弊端。雖不得盡爲變通。亦不甚關係矣。臣等第當與道臣往復商量。更爲稟處矣。上曰。司饔院之收稅民戶事。卿等知之乎。以其居近柴場之故。勒謂樹木之必斫。而逐戶捧稅。甚可怪矣。尙喆曰。此法未知創於何時。而初捧二斗矣。聞先王朝。減其五斗云矣。一祥曰。臣待罪廣州時。習聞民訴。以爲作室居生。旣非分院之地。墾田耕食。亦非分院之土。而特以柴場之近處居生。在勒捧戶稅云。事之無義。莫其於此。有不可不一番釐革矣。尙喆曰。纔自備局。分付道臣。使之査實狀聞。待其狀到。當更稟處矣。尙喆曰。臣等取見仁川行宮內庫文蹟。則本府府使。自初主管。而庫中物種。亦甚不少矣。上曰。行宮所在地名云何。善復曰。宮則在永宗之前月尾之島。庫則在邑內云矣。華鎭曰。邑內亦有行宮矣。命新舊畿伯先退。上曰。前前統制使及前統制使進前。昌運敬懋進伏。上曰。統營許多弊端。雖不可容易變通者。而其爲弊瘼之本末。予欲詳知。卿等各陳所見。可也。昌運曰。統營關防。實爲八路之最。而忠武公李舜臣之當初設施。旣甚壯備。且均役設立之前。漁鹽藿田往來船舶。皆自本營句管。故生理富饒。民物蕃殖矣。一自水利盡失之後。公私赤立。百物淍殘。轅門內三千戶軍民。遑遑不保。擧有一朝渙散之慮。故臣採探物情。參量事宜。不顧煩屑之懼。敢陳蘇弊之策。屢上狀啓矣。敬懋曰。昨於下詢。臣未及商量。誤以結錢一萬兩。自均廳劃給之意仰達矣。更思之。蓋漁鹽等稅。合爲一萬四千餘兩。而其中一萬兩。自均廳給于本營。四千餘兩。屬于均廳矣。昌運曰。具善行爲統制使時。請得一萬兩還屬本營。而五千兩爲兵庫別備。五千兩爲公下之費。年前趙𡷗。復請以別備五千兩。竝入於公下中矣。上曰。均役之前則漁鹽等稅。果爲幾許多乎。昌運曰。辛未以前則漁鹽盡屬本營。每當漁採之時。將校爲監官。軍卒爲格人。故其間自多滲漏之及於下者。又有烙印章標。故各處船舶。皆爲來泊。商旅輻湊。物貨雲集。無論漁鹽藿各項稅錢。合而計之。則入官之數。小不下四五萬。軍民所得。亦可爲三四萬矣。上曰。均役之前。各稅所入。若是夥然。而均役之後。何止於一萬四千兩乎。此亦有豊歉之不同而然乎。敬懋曰。漁鹽所收之稅。亦不無豊歉之不同。而大抵均役以後自多減縮矣。上曰。一萬兩依均廳以前例。竝其漁場而全數還屬乎。抑亦某樣錢別爲劃給乎。昌運曰。各處漁場釣磯。初不還屬。而只以本稅所出錢一萬兩。年年劃給矣。上曰。昨日御將所謂四千餘兩。卽漁稅所出。一萬兩卽鹽藿船舶等稅所出云者。果然乎。昌運曰。然矣。上曰。今以一萬四千兩。專屬於統營。則財力之豊饒。民物之蕃殖。可能復舊乎。昌運曰。臣不敢預度。而大抵限十年生殖。則二十餘萬兩。似可辦得。而轉門內軍民。亦必有聊賴之道矣。尙喆曰。大抵漁鹽之利。比前漸減。故均廳之各道稅入。亦縮四五萬兩云矣。上曰。統營之前後狀請者。乃謂各處漁場乎。抑謂鹽藿等稅乎。昌運曰。此在朝家處分。臣則有不敢指的仰請矣。國榮曰。無論一萬兩四千兩。統營所願。則似欲一依均役以前例爲之之意也。敬懋曰。統營之淍殘。專由於海利之見失。而均役之後。雖劃給一萬兩。此則只足爲本營之需用。初無關於軍民之利害矣。今若以漁場等利。依前還給。則軍民自有資生之益。而公私豊足。必將復舊矣。漁場旣爲還給。則均廳所劃送一萬兩。雖爲還納。在本營。亦可謂有得而無失矣。上曰。果如卿言。則漁場等利。盡爲還給之後。一萬兩之還納均廳。果爲統營所願乎。敬懋曰。若使統營專管。則雖納一萬於均廳。而較其得失。不啻倍蓰矣。上曰。然則統營之今所請得者。乃漁場乎。昌運曰。臣等之所請。乃漁場矣。上曰。乙未年。因帥臣伏請。旣以右沿漁場。全數還給。則統營自當主管。而今又請得。何也。昌運曰。漁場之還屬與否。統營實未知矣。上曰。前前統制使狀啓及均役廳謄錄。備堂一人。出去持入。可也。民始承命持入。國榮曰。乙未年漁場還給之後。自統營成節目。送于均廳。而今載於均廳謄錄。則統營之不知云者。何也。昌運曰。雖云還給。而漁採之利。尙屬於海民。至於轅門校卒。初不干涉。置之相忘之域。故還屬與否。果未知矣。國榮曰。然則漁場雖爲還給。而案付在於均廳。章標置諸巡營。漁鹽等利。付之海民。而本營校卒。初不得如前漁取。不相關涉。故帥臣所謂初不主管而不知云者。似以此也。然則前後狀啓。何不以右沿漁場。今雖還給。而統營則不知主管之意。分明說去。指的仰請。而若是混淪爲說。無所着落乎。昌運曰。前後狀啓。雖不敢指的爲請。而大體統營之所願。則無論漁鹽船蕓等稅。一倂還給。使營下軍民。得爲資生之道矣。上曰。右沿漁場。名雖還給。而漁場所出之稅。各自列邑捧上乎。自統營捧上乎。昌運曰。各處稅錢。自列邑捧納于統營。統營則只受列邑之所捧而上之均廳矣。上曰。然則漁場之利。尙屬於海民。而統營不得主管。校卒亦不干涉。所謂還給者。可謂有名而無實矣。昌運曰。非但漁鹽等事而已。至如點船。以無烙印之故。過去船隻。一不來泊。軍民生理。誠爲可矜矣。尙喆曰。臣第當退與諸帥臣。更爲詳議後稟達矣。尙喆曰。內司之報備局。以爲。海西餘奴貢之備局句管者。每於歲末。收納本司。以補需用之意。單子啓下。爲辭矣。內司奴貢。三南則不足。兩西北道。則摠外有餘數云矣。雖自備局句管。若干所餘。有何別般用道。而此是當初節目啓下者。備局有不敢直爲擅許。何以爲之乎。上曰。禮判之意。何如。濟恭曰。當初餘奴木之令備局句管。蓋欲其稍重事面。以防前日冒減之弊也。今若以某道所納之有若干餘數。直使之歸諸內司。則殊非立法之本意。若內司所用。或有浩煩之歲。而奴貢果有摠外餘剩。則請得蒙允。然後始爲取用。容或無妨。而此亦非每年援例之事矣。上曰。若此則便好。依此爲之。可也。出擧條尙喆曰。人家嫌避之規。或有歷世深讎焉。或有一時微嫌焉。自不無深淺輕重之別。而近來朝行之間。或有過當之義。至如僞科出身之人。則嫌家之避而不見。事固然矣。而竝與其子孫而避之。此豈非過乎。雖以目下事言之。坡州牧使柳鎭夏。喬桐府使白東俊是也。且以殿最貶下之相避。曾有所下敎。而蓋此等之事。不可不一番稟定。故敢此仰達矣。上曰。卿言誠是矣。國榮曰。人家處義。各自不同。似不必自朝家酌定其規例矣。東暹曰。月惠文案考出。則只有最初文案一張。而大體則莫詳於明義錄所載矣。上曰。興文挾匕入來時。先與月惠相見。則可謂爛熳同參矣。命善曰。非特知情。乃是同謀矣。東暹曰。此則當爲決案。而旣是鞫廳罪人。事面重大。故臣曹則有不敢擧行矣。尙喆曰。從速設鞫。取其決案。實合事宜矣。上曰。從後稟定。可也。普行曰。道路橋梁。京兆之所關。而近年以來。久不申飭。川溝壅溢。坊曲皆塞。一經大水。則害必不貲。事當及今變通。故方自該府。指揮五部。欲令趁卽疏濬。而閭里之間。恐致騷撓。故不可不一番筵稟後。當申飭擧行矣。上曰。唯。普行曰。出身之不得捉治。雖是國典。而下賤常漢。稱以出身。愚蠢强惡犯科作拏之弊。不一而足。而法司不得囚治。誠甚難處。臣意則所謂出身之中。分揀其兩班常漢。而常漢則不拘出身。有罪輒治。則似可爲懲暴之一端。故敢達矣。上曰。無於前之例。有難創始於今矣。尙喆曰。自在先朝。每有此議。而竟未得變通矣。上曰。訓將進前。善復進伏。上曰。墓所火巢奉審則果何如耶。善復曰。兩處墓所。謹爲奉審。則火巢則內多有廣遠不緊之處。而樹木亦多有不可不斫去處矣。上曰。所當斫去之樹木。當爲幾何。善復曰。幾爲十萬餘株。而斫木運木之役。若皆雇軍。則耗費似甚不少。是甚難處矣。上曰。將何以區處耶。善復曰。樹木稚少。實無可用。而就其中可爲末木者。則分送各軍門。其餘雜木令。近處居民。隨願斫去。而三分之一。使之輸納官家。則亦可爲施惠於民人。而除弊於官家矣。上曰。自本營從便區處。好矣。上曰。宮都城巡審摘奸。近已爲之乎。徽之曰。每値事故。姑未及擧行矣。上曰。從近爲之。可也。上曰。彰義門外城堞至近之處。陰翳樹木。訓將亦爲看審後。略略斫去。可也。上曰。訓鍊大將具善復。仍佩往來。出榻敎上曰。臺臣進前。萬永進伏。義翊曰。今日旣是齋日。則臺臣當以所懷仰陳之意。先爲奏達。而持平呂萬永。奏語旣甚矇朧。擧措亦多顚錯。其在事體。不可無警。推考。何如。上曰。似是生疎所致置之。可也。萬永曰。臣見識茫昧。辭辧拙訥。本不合於淸朝耳目之任。而及陳所懷。多有做錯。致有承宣請推之擧。臣何敢一刻晏然於臺次乎。請命遞斥臣職。上曰。勿辭。亦勿退待。萬永曰。臣有區區憂憤。敢此仰達矣。今日三司不備。又値齋日。不得合辭傳啓。而三司合啓。今則已成文具。殿下例批。亦近文具。若其終不可得請。則不但三司諸臣。雖擧國臣庶同聲仰籲。不過紙上空言。苟可以得請。則雖如臣狂瞽之說。亦足以有槪於聖心矣。殿下之尙令龜柱鄭妻。戴頭假息於覆載之間者。抑獨何哉。宗社之危。迫在呼吸。而殿下獨不知耶。惟彼凶逆之締結凶徒。陰蓄異謀。一向不已。臣亦不敢質言。而此賊一日不誅。朝廷有一日之危。臣妄以爲。此賊未誅之前。朝廷無可爲之事。伏願聖上。亟允三司之請。以洩一國之憤。卽臣區區之望也。上曰。留意矣。上曰。臺臣旣以合辭。爲此所懷。而奏達之際。只擧龜柱。不論他賊。故意甚怪訝。有所下敎矣。因承上旨。遽以鄭妻二字。添入於措辭中。臺臣所懷。何等重大。而出入仰昂。若是顚錯乎。尙喆曰。入侍臺臣。設或失措。固宜寬恕。而持平呂萬永。引避奏事之際。做錯多端。擧措乖當。此雖由生疎。損臺體大矣。罷職。何如。上曰。依爲之。出擧條尙鎭曰。卽今合辭之請。乃一國共公之論。而殿下尙今靳持。已至四載使君讎國賊。偃息於覆載之間。古今天下。寧有是哉。國若有臣。則必不使國家之賊。假息一日。君若有臣。則必不與君父之讎。共戴一天。然則今日之事。雖謂之國無法而君無臣。可也。然此莫非臣等誠意未格之罪。而亦我殿下恩私太過之致也。伏望亟揮乾斷。以從三司之請焉。上曰。已諭矣。尙鎭曰。臣竊有慨然者。敢此仰達矣。凡臺閣風聞之法。本意亶在於敦風勵俗。近來人心澆漓。虛實相蒙。弊端之層生久矣。又聞憲府風聞。謂以罪關倫紀。多所推捉。移送刑曹。更加査覈。則本事盡歸虛妄。全然爽實云。雖罪名之微細者。法司風聞。固當十分詳審。俾無呼冤之弊。而今此風聞。旣曰罪關倫紀。如是虛謊。使無辜之民。有此橫罹之患。此雖下輩居間慫慂之致。而憲臣之疎率不察。亦莫甚焉。後弊所關。不可不論。臣謂當該憲臣。亟施譴罷之典。宜矣。上曰。依爲之。命退。諸臣以次退出。